**მხატვრული ტანვარჯიში**

მხატვრული ტანვარჯიში ქალთა სპორტული სახეობაა, რომელიც მოიცავს სპორტულ ტანვარჯიშს, აკრობატიკასა და ქორეოგრაფიის ელემენტებს, საგნითა და უსაგნოდ ვარჯიშთა კომპლექსს. ანვითარებს მოქნილობას, მოძრაობის კოორდინაციას და პლასტიკას, სხეულის ფლობის უნარს, ხელს უწყობს საერთო ფიზიკურ მომზადებას, ესთეტიკურ აღზრდას. მსოფლიო ჩემპიონატი იმართება 1963 წლიდან, ოლიმპიური თამაშების პროგრამაშია 1984 წლიდან. მხატვრულმა ტანვარჯიშმა , ისევე როგორც ზოგადად ტანვარჯიშმა, განვითარების გრძელი გზა გაიარა, სპორტის ცალკე სახეობად კი შედარებით გვიან ჩამოყალიბდა. ჯერ კიდევ XX საუკუნის დასაწყისში თბილისში არსებობდა რიტმული პლასტიკის სტუდია, რომლის ბაზაზეც 1924 წელს შეიქმნა თბილისის რიტმის ინსტიტუტი. აქ უპირატესობას ანიჭებდნენ სცენური ჟესტის ცნობილი ფრანგი თეორიტიკოსისა და პრაქტიკოსის, ფრანსუა დელსარტის იდეებს, ვის სახელსაც უკავშირდება ტერმინი “ ესთეტიკური ტანვარჯიში“. მხატვრული ტანვარჯიში სპორტული მიმართულებით 1940–იანი წლების მიწურულს განვითარდა. 1984 წელს თბილისში მოეწყო მეორე საკავშირო დათვალიერება\_კონკურსი, თბილისის პიონერთა და მოსწავლეთა სასახლეში კი გაიხსნა მხატვრული ტანვარჯიშის ორი ორი ჯგუფი. ლენინგრადიდან მოიწვიეს ცნობილი ტანმოვარჯიშე და მწვრთნელი იულია შიშკარიოვა, რომელმაც შეადგინა და დანერგა ორიგინალური ვარჯიშები. საქართველოს ტანმოვარჯიშეები საკავშირო შეჯიბრებებში 1950 წლიდან ჩაებნენ, მაგრამ პირველი მნიშვნელოვანი გამარჯვებები 1970–იან წლებში მოიპოვეს, როცა ნაკრებს სათავეში ჩაუდგა შემდგომში სახელოვანი მწვრთნელი ნელი სალაძე. მან შექმნა მხატვრული ტანვარჯიშის ქართული სკოლა, რომელმაც საერთაშორისო აღიარება მოიპოვა. 1979 წელს ირინე გაბაშვილი და ლალი დოლიძე საბჭოთა გუნდთან ერთად მსოფლიოს ჩემპიონები გახდნენ. იმავე ჩემპიონატში გაბაშვილმა ბურთით ვარჯიში მოიგო, მრავალჭიდში კი მესამე ადგილი დაიკავა. დიდ სარბიელზე წარმატებით გამოდიოდნენ აგრეთვე : ირინა ჟემჩუჟინა, მაია ნადიბაიძე, ირმა ყიფშიძე, ელისო ბედოშვილი, ფიქრია ფანქველაშვილი, თინათინ ნადირაშვილი, ნატო ლეშკაშელი, ინგა ჩხაიძე, ჟენია შირინკინა და სხვები. ოლიმპიურ თამაშებში მონაწილეობდნენ ეკა აბრამია ( 1996 წელი) და ინგა თავდიაშვილი ( 2000 წელი). ბოლო 4–5 წლის განმავლობაში ქართველმა სპორტსმენებმა დიდ წარმატებას მიაღწიეს. ფედერაციას ჰყავს მსოფლიოს და ევროპის ჩემპიონატების ფინალისტები. წლევანდელი გრანპრის ტურნირზე, რომელიც ქ. ნიჟნი ნოვგოროდში ჩატარდა და საქართველო გუნდურ შეჯიბრში, 28 ქვეყანას შორის, ბრინჯაოს პრიზიორი გახდა. იტალიაში მსოფლიო თასის ეტაპზე 33 ქვეყანას შორის ქართველმა ტანმოვარჯიშეებმა მე–3 ადგილი მოიპოვეს.ასევე რუსეთში, ქ. პენზაში „მსოფლიო თასი“–ზე საქართველოს ახალგაზრდულმა ნაკრებმა გუნდმა მხატვრულ ტანვარჯიშში დაიკავა II ადგილი გუნდურ ჩათვლაში. წელს პირველად საქართველოში ფედერაციამ საერთაშორისო ტურნირი ჩაატარა, რომელშიც მონაწილეობა მსოფლიოს ათმა ქვეყანამ (მათ შორის საქართველომ) მიიღო. თბილისში იმყოფებოდა 70 კაციანი დელეგაცია ისეთი ქვეყნებიდან, როგორიც არის ლიტვა, ლატვია, ესტონეთი, ბელგია, პოლონეთი, უზბეკეთი, აზერბაიჯანი, სომხეთი, ისრაელი, ჩეხეთი, თურქეთი, რუსეთი. სპეციალურად ტურნირისთვის თბილისში ჩამოვიდა და ღონისძიება შეაფასა ოლიმპიურმა ჩემპიონმა , ევროპის ფედერაციის წევრმა მარინა ლობაჩმა. ტურნირი 12–13 მაისს ბავშვთა საკალათბურთო დარბაზში გაიმართა. ღონისძიების მხარდამჭერი ქალაქ თბილისის მერია იყო. ქართველი და უცხოელი ტანმოვარჯიშეები ერთმანეთს 2 დღის განმავლობაში ეჯიბრებოდნენ. “Tbilisi cup” 2012–ზე ქართველებმა წარმატებით იასპარეზეს.